นักวิเคราะห์ว่า สถานการณ์ในอาฟกานิสถาน คล้ายกับในเวียตนามเมื่อหลายสิบปีก่อน
ขณะที่สถานการณ์ในอาฟกานิสถานกำลังยุ่งยากซับซ้อนยิ่งขึ้น และมีคนเสียชีวิตมากขึ้น  มีการแสดงความเห็นกันมากขึ้น เกี่ยวกับการที่ประเทศตะวัน
ตอนนี้กำลังมีการกล่าวถึงเวียดนามกันมากขึ้นในการถกอภิปรายเกี่ยวกับความเกี่ยวข้องของสหรัฐในการสู้รบในอาฟกานิสถาน หลายเสียงจากพรรคเดโมแครตของประธานาธิบดีโอบามาเองเตือนว่าสหรัฐกำลังเสี่ยงต่อการถูกดึงเข้าไปในหล่มปลักอย่างในเวียดนาม นักวิเคราะห์อาวุโสที่ศูนย์ยุทธศาสตร์และวิเทศน์ศึกษาAnthony Cordesman ผู้เดินทางไปอาฟกานิสถานเมื่อเร็วๆนี้กล่าวว่า สิ่งที่เขาพบเห็นในอาฟกานิสถานนั้น นอกจากจะคล้ายกับในอิรัคแล้ว ยังคล้ายกับในเวียดนามเมื่อหลายสิบปีมาแล้วด้วยทหารอเมริกันตามล่าศัตรูที่หลบลี้หนีหายเข้าไปในป่าเขา ซ่อนเร้นปะปนอยู่กับประชาชนหรือข้ามแดนเข้าไปอยู่ในประเทศข้างเคียง การเสียชีวิตของพลเรือนในการปราบปรามพลพรรคเหล่านั้นยิ่งกระพือโหมความไม่พอใจ การทุจริตมีอยู่ดกดื่นในรัฐบาลของอาฟกานิสถานตอนนี้ อย่างที่เคยเป็นในเวียดนามใต้สมัยก่อน นายทหารนอกรัฐการผ่านศึกเวียดนามพันโท Larry Wilkinson ซึ่งเคยเป็นที่ปรึกษาใกล้ชิดของนายพลColin Powellรัฐมนตรีว่าการต่างประเทศสมัยรัฐบาลประธานาธิบดี George Bushอดเปรียบเทียบวิดิโอคลิป ที่เขาได้จากเพื่อนทหารในอาฟกานิสถาน กับประสบการณ์ของเขาเองในเวียดนามไม่ได้เขากล่าวว่า ทางการทหารสหรัฐ พยายามสร้างความมั่นคงปลอดภัยให้แก่หมู่บ้านต่างๆพอถอนออกไป หมู่บ้านเหล่านั้นก็กลับไม่ปลอดภัยอีก พลพรรคทาลีบานกลับเข้าไปยึด ซึ่งเขาเห็นว่าคล้ายกับสถานการณ์ในเวียดนามมากอย่างน่าตกใจ และที่นักวิเคราะห์หลายคนเห็นว่าคล้ายกันมากก็คือที่หลบซ่อนพักพิงของพลพรรคแทรกซึมบ่อนทำลาย ซึ่งในเวียดนามนั้น กำลังทหารเวียดนามเหนือและเวียดกงอาศัยดินแดนลาวและกัมพูชา ส่วนในอาฟกานิสถานพลพรรคทาลีบาน และกลุ่มก่อการบ่อนทำลายอื่นๆ อาศัยพื้นที่ของชนเผ่าต่างๆในปากีสถานเป็นที่พักพิงตั้งหลัก ในปี 2513 สหรัฐรุกเข้าไปในกัมพูชา เพื่อโจมตีที่หลบซ่อนพักพิงของทหารเวียดนามเหนือและเวียดกง ตอนนี้สหรัฐกำลังใช้อากาศยานไม่มีคนขับขี่ เข้าไปโจมตีที่มั่นของพลพรรคทาลีบานในบริเวณชายแดนของปากีสถาน Charles Kupchan นักวิเคราะห์ที่สภาวิเทศน์สัมพันธ์ กล่าวชี้ว่า สหรัฐไม่ได้รับอนุญาตให้ส่งกำลังทหารเข้าไปปฏิบัติการในดินแดนของปากีสถานดังนั้นพลพรรคทาลีบาน จึงมีที่หลบซ่อนพักพิงที่ปลอดภัย และข้ามแดนเข้ามาโจมตีในอาฟกานิสถานสร้างความเสียหาย แล้วหลบหนีกลับเข้าไปในปากีสถาน อย่างไรก็ตาม มีความแตกต่างสำคัญหลายอย่างระหว่างการสู้รบทั้งสองเป็นที่เห็นกันว่า ในอาฟกานิสถานนั้น มีกลุ่มชนเผ่าต่างๆ มากกว่า และกลุ่มชนเผ่าเหล่านั้นมีความเกี่ยวโยงกันลึกซึ้ง เป้าหมายการสู้รบในอาฟกานิสถานคือการไม่ให้พลพรรคทาลีบาน และข่ายก่อการร้ายอัลไคดาห์มีที่ตั้งมั่น ที่จะใช้เป็นฐานในการก่อการโจมตีก่อการร้ายต่อเป้าหมายประเทศตะวันตก และในประเทศอื่นๆ ขณะที่จุดมุ่งหมายในเวียดนาม คือการหยุดยั้งการแทรกซึมบ่อนทำลายที่คอมมิวนิสต์หนุนหลัง จำนวนทหารอเมริกันในเวียดนามเพิ่มจาก184,000 คนในปี 2508 เป็นราว 537,000 คน ตอนสิ้นปี 2511 ตอนนี้คาดว่าสหรัฐจะมีกำลังทหาร 68,000 คนในอาฟกานิสถานภายในสิ้นปีนี้ หากผู้บัญชาการทหารสหรัฐในอาฟกานิสถานขอกำลังเพิ่ม และประธานาธิบดีโอบามาอนุมัติ สมัยสงครามเวียดนามนั้นสหรัฐเกณฑ์ทหาร ซึ่งทำให้มีการประท้วงต่อต้านสงครามขนานใหญ่ แต่ตอนนี้สหรัฐมีกำลังทหารที่ล้วนเป็นอาสาสมัครซึ่งนักวิเคราะห์กล่าวว่าทำให้ไม่มีการประท้องใหญ่โตกว้างขวาง นักวิเคราะห์บางคนเห็นว่าการคัดค้านการสู้รบในอาฟกานัสถาน อาจมาจากเรื่องค่าใช้จ่ายสูงในการสู้รบมากกว่า ในสงครามเวียดนามซึ่งดำเนินอยู่ราว15 ปีนั้น ทหารอเมริกันเสียชีวิต มากกว่า 58,000 คนส่วนการสู้รบในอาฟกานิสถานตั้งแต่ปี 2544 จนถึงขณะนี้ ทหารอเมริกันเสียชีวิตยังไม่ถึง1,000 คน